Staalreus glo nie inenting is duur | Netwerk24
Deur Francois Williams 11 Februarie 2021 13:00
Die staalvervaardiger ArcelorMittal Suid-Afrika (Amsa) sal graag sy personeelkorps van sowat 6 600 teen Covid-19 wil inent as die geleentheid hom voordoen, het Kobus Verster, uitvoerende hoof, Donderdag gesê.
Solidariteit sal gedwonge inentings by die werk namens sy lede beveg. Maar die staalgroep Amsa meen hy sal binne die wet en volgens die regering se riglyne graag sy werknemers wou inent of hulle minstens aanmoedig om dit te laat doen.
Maar oor of hy 'n verpligte inentingsprogram vir personeel sal volg, het Verster verduidelik hulle sal binne die regering se riglyne en wetgewing bly. Dit sal in die vorm van 'n inligtingsveldtog wees om werkers aan te moedig dat dit die regte ding is om te doen.
Verster meen nie die koste teen moontlik $10 per inenting vir byna 7 000 werkers en hul gesinne is te hoog nie.
Amsa het oor die afgelope boekjaar tot einde Desember sy werkmag verminder van sowat 8 300 tot 6 600.
Die afleggingskoste was R134 miljoen.
Amsa, wat Donderdag sy resultate vir die 2020-boekjaar bekend gemaak het, het meer besonderhede gegee oor planne om steeds geld te maak uit sy Saldanha-staalaanleg, al is die staalfabriek weens verliese gesluit.
'n Onafhanklike kragprodusent wil 'n gaskragstasie van 350 MW op die perseel bou, en Amsa sal daardeur voordeel trek deur die nodige grond aan die kragstasie te verkoop of te verhuur. Verster wou nie die naam van die maatskappy gee nie. Die entiteit neem deel aan die departement van minerale bronne en energie se tenderproses om noodkragopwekking te voorsien om die druk op Eskom te verlig.
Hulp vir hawe
Nog 'n idee is om 'n logistieke sentrum saam met 'n vennoot te bou wat benut kan word om vragbottelnekke in die Saldanha-hawe te verlig, het Verster gesê.
Daar is reeds infrastruktuur vir die hantering van erts en staalprodukte op die perseel, en dit kan aangepas word sonder om 'n hervatting van produksie by die staalfabriek in die toekoms in gevaar te stel.
Die Saldanha staalfabriek in die agtergrond van 'n panoramiese uitsig op die Weskusdorp Saldanha. Foto: Argief
Verster verwag die winsgewendheid en goeie staalpryse wat teen die einde van die boekjaar beleef is, sal in die lopende boekjaar voortduur.
Amsa het 'n totale produksievermoë van 5,2 miljoen ton staal per jaar, maar het die afgelope jaar net 2,3 miljoen ton geproduseer. Hy is dus slaggereed as die vraag na staal verder herstel.
Weens die inperking is plaaslike produksie gestaak, en moes plaaslike staalkopers verlede jaar 4% meer staal invoer. Die meeste van die 937 000 ton staal wat ingevoer is, was van China, Rusland en Taiwan. Verster verwag staalinvoer sal afneem namate die voorsieningsketting herstel.
Internasionaal het China verlede jaar sy produksie van rou staal tot 1,1 miljard ton verhoog, en sy markaandeel van 54% tot 58% verhoog, sê Verster.
Europese staalvervaardiging het verlede jaar met 9% gedaal tot 172 miljoen ton, en Noord-Amerika s'n met 16% tot 101 miljoen ton.
Afrika se staalproduksie was 10% laer op 13 miljoen ton weens die skerp afname in produksie in Suid-Afrika en Egipte.
Indië se produksie het met 11% gedaal tot 100 miljoen ton, terwyl Turkye en Rusland se produksie met onderskeidelik 6% en 2% gegroei het.